10
Hay Panalimunan Apo Dios hinan Tataguna
1 Ha"in an hi Zechariah ya inali' di,
“Hinan puntamman tu'u ya mahapul tu'uy udan.
At hiyanan ibaga tu'un Apo Dios ta pa'alionay udan
ti Hiyay nunlumuh bunut an alpuwan di udan.
Ti pumhod ay di itanom tu'u ya pumhod tu'un amin.*
2 At adiyu edenol hinan bulul ya nan mangibaag hi aat di en'enap
ti layah an amin nan ibagadan mi'id ipatukana,
ya nan pangal'alu'da ya mid hulbina.
At hiyanan mid poto' di ayanyu an umat ayuh nan na'utaw an kalnilun maligligatan
ti mi'id di manalimun ay da'yu.”
3 Ya inalin Apo Dios di,
“Nidugah ahan di bungot'uh nan paddungnay mangipahtul ay da'yun tatagu',
at moltao' didan amin ti da'yun tatagud Judah ya bagi',
ya halimuna' da'yu,
at da'yuy mumbalin hi umat hinan mun'abi'ah an kabayun mi'gubat.
4 Ya hay alpuwan nan paddungnay Batu† an miyammah nan dugun di abung ya hinad Judah,
ya hina goh di alpuwan nan paddungnay Pado' di tuldan abung,‡
ya alpuwan goh nan Panan mangipa'wah hinan ayiw an mipana,§
ya hina goh di alpuwan nan mun'ap'apu an numbino'ob'on di ipapto'da.
5 Ya awniat da'yuy mangab'abak
an umat ayuh nan nun'atulid an tindalun pun'amehyu nan buhulyu
an ta"on nan mumpungkabayu ti wagwadaa' ay da'yu.
6 Idat'uy bi'ahyun tatagud Judah ya ad Israel,*
ya ibaliw'u goh da'yu ti hom'o' da'yu ta pa'anamuto' da'yuh nan babluyyu
ti nidugah di pammo'a' ay da'yu.
At paddungnay agguy'u ingnganuy da'yuh din hopapna
ti Ha"in an Apu an Diosyu ya donglo' mahkay di luwaluyu.
7 At da'yun holag Israel ya nun'atulid ayu an umat ayuh nan titindalu,
ya umamlong ayu an umat ayuh nan imminum hi bayah.
Ya wa ay ta tigon nan imbabaluyyuy umamlonganyun o'ommodda
at nidugah di umamlongandah nan inat'un Diosyu.
8 Ya amungo' nongkay da'yun tatagu',
ya ibaliw'u da'yu ta dumo'ol ayu an umat hidin ado'olyuh din hopapna.
9 Ti ta"on hi un'u nun'iwa'at da'yuh nan numbino'ob'on an abablubabluy
mu nonomnomona'† damdama ay da'yu an ta"on hi un ayu wah nan adagwin babluy.
At baliwa' da'yu nongkay ya nan imbabaluyyu ta mumpumbangngad ayuh nan babluyyu.
10 At ekak'u da'yud Egypt ya ad Assyria ta iyanamut'u nongkay da'yu,
ya ipado'ol'u da'yu ta umuy di udum an mi'hitud Gilead ya ad Lebanon.
11 Ya melwang ayuh nan nidugah an punligatan
an paddungnay baybay an bad'angonyu ti padinngo' nan dalluyun,
ya tud'o' nan Wangwang an Nile an ta"on un ma'alluhung.
Ya pogpogo' di pumpapto'an di i'Assyria ya nan i'Egypt ay da'yun tatagu' ta adida mahkay mumpahpahiya.
12 Ya Ha"in an Dios di dumalat hi bumi'ahanyun tatagu',
at un'unnud ayu mahkay ay Ha"in,
at nan immandal'uy atonyu.”
* 10:1 Hay kinulug nan do'ol an tatagu ya hi Ba'al an bulul di iCanaan di mangipa'alih udan ta tumagu nan inhabalda, mu bo'on ti hi Apo Dios. † 10:4 Hay ipa"elna ya nan Alin Pento' Apo Dios an hi Jesu Kristu (Psa. 118:22; Mat. 21:42; Mk. 12:10; Lk. 20:17; Ac. 4:11; I Pet. 2:4, 7). ‡ 10:4 Hay ipa"el nan tuldan abung ya nan nasyon ad Israel, ya hay a'usalan nan pado'na ya ta way mandol ta adi matu"in. Hiyah ne goh di tamun nan Alin Pento' Apo Dios. § 10:4 Hay ituduna ya nan Alin Pento' Apo Dios an manalimun ay dida ti gubatonay buhulda. * 10:6 Munlammung nan Hudyud Judah ya nan Hudyud Israel an ta"on unda nilahhin hidin numpapto'an din Alin hi Rehoboam hidin 930 B.C. ta duwadan pumpapto'an. † 10:9 Hay pohdon nan ngadan Zechariah an ibaga ya hi Apo Dios ya nonomnomona. At mattig an inusal Apo Dios nan ngadan Zechariah ta mapolhat di panudtuduna.